Author: Galisinova
Company: MV SR

/Návrh/

Veľvyslanectvo Slovenskej republiky v Kuala Lumpur prejavuje úctu Ministerstvu zahraničných vecí Bruneja Darussalamu a má česť informovať, že vláda Slovenskej republiky s cieľom uľahčiť cestovanie, ako aj kultúrne a obchodné vzťahy medzi Slovenskou republikou a Brunejom Darussalamom rozhodla prijať s účinnosťou od 1. decembra 2003 tieto opatrenia týkajúce sa bezvízového vstupu štátnych občanov Bruneja Darussalamu na územie Slovenskej republiky:

1.	Štátni občania Bruneja Darussalamu, ktorí sú držiteľmi platného cestovného dokladu Bruneja Darussalamu, môžu vstúpiť na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky.

2.	Zrušenie vízovej povinnosti podľa bodu 1 sa vzťahuje na štátnych občanov Bruneja Darussalamu, ktorí chcú vstúpiť na územie Slovenskej republiky z dôvodu turistiky, návštevy, služobných ciest alebo obchodných ciest.

3.	Štátni občania Bruneja Darussalamu, ktorí vstupujú na územie Slovenskej republiky, sú povinní dodržiavať právny poriadok Slovenskej republiky.

4.	Vláda Slovenskej republiky si vyhradzuje právo čiastočne alebo úplne dočasne pozastaviť vykonávanie vyššie uvedených opatrení z dôvodu verejného záujmu, ako aj z dôvodov týkajúcich sa verejnej bezpečnosti, poriadku a zdravia. Každé takéto pozastavenie bude okamžite oznámené vláde Bruneja Darussalamu.

5.	Vláda Slovenskej republiky si vyhradzuje právo odoprieť vstup na územie Slovenskej republiky alebo zakázať pobyt na ňom štátnym občanom Bruneja Darussalamu, ktorých považuje za nežiaducich.

6.	Vláda Slovenskej republiky písomne oznámi vláde Bruneja Darussalamu ukončenie uplatňovania opatrení uvedených v bodoch 1. až 4. tridsať  (30) dní vopred.

Veľvyslanectvo Slovenskej republiky v Kuala Lumpur využíva túto príležitosť, aby opätovne ubezpečilo Ministerstvo zahraničných vecí Bruneja Darussalamu o svojej hlbokej úcte.

Kuala Lumpur, ............................ 2003